Baeza
Store norske leksikon,Geografi,Verdens geografi,Europa,Spanias geografi
Baeza er en by i det sørlige Spania, i den autonome regionen Andalucía, i provinsen Jaén. Byen ligger på et høydedrag (790 meter over havet), 40 kilometer nordøst for byen Jaén. Innbyggertallet er 15 900 (2018).
Byens økonomi er i stor grad basert på foredling av jordbruksprodukter (særlig oliven). Under romertiden var byen, den gang kalt Biatia, et viktig sentrum for handel og transport. Araberne inntok byen på 700-tallet, og Baeza var residens for mauriske konger. Da spanierne erobret byen i 1228, var den et viktig kulturelt sentrum med rundt 50 000 innbyggere. Mellom 1500- og 1800-tallet opplevde byen en blomstringstid og hadde blant annet eget universitet (Universidad de Baeza), som ble nedlagt på begynnelsen av 1800-tallet. Baeza er, sammen med nabobyen Úbeda, regnet som et av Spanias beste eksempler på renessansebyplanlegging og står på UNESCOs verdensarvliste. Byen er kjent for sin gotiske katedral, samt restene av bymurer og tårn. Les mer i Store norske leksikon Spanias geografi